《楚南伟观楼》
宋代·陈岘

平生足迹穷遐陬，一麾更守湖湘州。
西接悬崖五溪曲，南望渺极苍梧愁。
天涯牢落孰慰意，千嶂倒影三江流。
千里脉络兹要会，意趣端与江山投。
群峰四绕立碧玉，带映林薄如雕锼。
虯蟠虎骤互起伏，天作地涌非凡俦。
郊村依约半洲渚，远明天际来归舟。
湖南素号清绝地，一旦呈露疑神谋。
作成英奇易旧观，俗化远与邹鲁侔。
寄语后来无泯没，共保佳致传千秋。

作者简介：（1145—1212）宋温州平阳人，字寿南，号东斋。陈桷孙。孝宗淳熙十四年博学弘辞科赐进士出身。累官中书舍人兼直学士院。宁宗开禧初，韩侂胄将北伐，欲用亲信苏师旦为节度使，岘极力反对。未几，又论中贵人有以特旨超迁遥郡者，以是忤侂胄，为御史借事劾罢。后起知广州、泉州卒。有《东斋集》。